РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

10 Број:06-2/307-12

30. новембар 2012. године

Б е о г р а д

 З А П И С Н И К

 са Пете седнице Одбора за дијаспору и Србе у региону

 У четвртак, 29. новембра 2012. године, у просторијама Дома Народне скупштине, у сали 2. са почетком у 11,00 часова, одржана је Пета седница Одбора за дијаспору и Србе у региону.

 Седници Одбора присуствовало је десет народних посланика, чланова и заменика чланова Одбора: Александар Чотрић, председник; Душица Николић, члан, проф др Марко Атлагић, члан; Александра Ђуровић, члан; Миодраг Стојковић, члан; Весна Степић, заменик члана, Саша Дујовић, заменик члана; Милан Лапчевић, члан; Милорад Стошић, члан и Невена Стојановић, члан.

 Оправдано одсутни : Ивица Тончев, члан; Петар Петковић, члан ; Миодраг Линта, члан и Јелена Травар Миљевић, члан .

 Седници нису присуствовали: Сања Чековић, члан и Сања Јефић Бранковић, члан.

 Седницом је председавао председник Одбора за дијаспору и Србе у региону Александар Чотрић, који је на почетку седнице констатовао кворум и на његов предлог једногласно је усвојен следећи:

**Д н е в н и р е д**

 - Усвајање записника са четврте седнице Одбора за дијаспору и Србе у региону

1. Разматрање информације о последицама по српски народ у Републици Хрватској одлуком Жалбеног већа Међународног трибунала за бившу Југославију о ослобађању хрватских генерала за злочине над српским народом у Крајини

2. Информација о дописима добијеним од Канцеларије за сарадњу са дијаспором и Србима у региону – календар догађања у дијаспори, списак удружења која су регистрована у складу са Правилником о садржају и начину вођења евиденције организација у дијаспори и евиденције организација Срба у региону (Сл. Гласник Републике Србије бр. 6/2010) и списак делегата Скупштине дијаспоре са контактима

3. Разматрање предлога Напредног клуба о представљању у Скупштини Србије Извештаја о политичким правима српског народа у региону за 2012. годину

4.Извештаји о посети делегације Одбора Румунији и Чешкој Републици и састанку са делегацијом Савеза српских друштава Словеније

5. Разно

 **По првој тачки** дискутовали су следећи народни посланици: Проф. др Марко Атлагић, члан Одбора, Саша Дујовић, заменик члана, Миодраг Стојковић, члан, Милан Лапчевић члан, Милорад Стошић, члан и председник Одбора Александар Чотрић, на чији предлог је Одбор закључио следеће:

„Одбор за дијаспору и Србе у региону Народне скупштине Републике Србије осуђује одлуку Жалбеног већа Међународног кривичног суда за бившу Југославију, од 16. новембра 2012, о ослобађању од одговорности хрватских генерала Анте Готовине и Младена Маркача за злочине почињене над српским народом у Крајини у војно-полицијској акцији „Олуја“, августа 1995. године.

Одбор сматра да је ова одлука Међународног кривичног суда за бившу Југославију политичка, а не правна, да не доприноси помирењу у региону, нормализацији односа између Србије и Хрватске, и између српског и хрватског народа у Хрватској, повратку прогнаних Срба у Хрватску, као и да неоправдано амнестира од одговорности политички и војни врх хрватске државе за несумњиве ратне злочине који су за последицу имали више од две хиљаде убијених Срба, више од две стотине хиљада протераних Срба из Хрватске и огромна материјална разарања њихове непокретне и покретне имовине.

Одлука Међународног кривичног суда за бившу Југославију изазива оправдано и разумљиво узнемирење међу припадницима српског народа у Хрватској и поново доводи у опасност заштиту и поштовање њихових колективних и појединачних права. Неколико напада последњих дана на припаднике српског народа у Хрватској то и потврђује. Одбор протестује због ових напада и тражи од хрватских власти да починиоце примерено казне.

Одбор за дијаспору и Србе у региону ће због тога бити у сталном контакту са легитимним представницима српског народа у Хрватској, у циљу размене информација, координисања активности и обавештавања међународних чинилаца о стању њихових људских и националних права.

**Одбор за дијаспору и Србе у региону предлаже Народној скупштини Републике Србије да у што краћем року уврсти у дневни ред разматрање предлога Декларације о осуди одлуке Хашког трибунала о ослобађању одговорних за злочине над српским народом у Хрватској.**

Очекујемо да тужилаштво Србије покрене поступак против одговорних у Хрватској за убиства и прогоне српског становништва и уништавање њихове имовине.

Надамо се да ће Генерална скупштина УН на јавној расправи о улози међународних ад хок кривичних трибунала у остваривању правде и помирења између народа, која је заказана за 10. април 2013. године, осудити одлуку Хашког трибунала о ослобађању првостепено осуђених хрватских генерала, јер одлука Жалбеног већа представља тешку компромитацију овог трибунала, али и Уједињених нација, јер је основан Резолуцијом Савета безбедности УН из 1993. године“.

 **По другој тачки** дневног реда, једногласно су усвојене информације добијене од Канцеларије за сарадњу са дијаспором и Србима у региону, с тим да Служба Канцеларије употпуни табелу манифестација, прецизирањем датума догађаја, које наше дијаспора обележава.

 **У оквиру треће тачке** дневног реда, Одбор је донео одлуку о одржавању јавног слушања са темом извештаја о политичким правима Срба у региону, с тим што ће прецизирање термина, тачно дефинисање теме, као и говорника и учесника уследити на некој од наредних седница Одбора.

 **По четвртој тачки** дневног реда, једногласно су усвојени су извештаји о посети делегације Одбора Румунији и Чешкој републици, као и белешка са састанка са делегацијом Савеза српских друштава Словеније. Изнет је предлог да се због проблема финансирања лекторског додатка професорима у Румунији, проследи извештај Министарству просвете, науке и технолошког развоја на упознавање и поступање у складу са својим надлежностима, као и скупштинском Одбору за образовање, науку, технолошки развој и информатичко друштво.

 **У оквиру тачке разно** председник је најавио долазак представника Епархије темишварске Српске православне цркве на наредну седницу Одбора на којој ће дати информацију о проблемима око повраћаја имовине православној цркви у Румунији. Чланови Одбора су се једногласно сложили са предлогом председника Одбора.

 Једногласно је усвојен записник са четврте седнице Одбора

 Седница је завршена 13,30 часова.

 СЕКРЕТАР ПРЕДСЕДНИК

-------------------------------------- ----------------------------------

 Весна Матић Вукашиновић Александар Чотрић